廖宗元

廖宗元（），字梓臣，湖南寧鄉縣人，清朝政治人物。同進士出身。

生平
廖宗元於道光二十七年（1847年）丁未科中式張之萬榜三甲第五名進士。以即用知縣分發浙江，歷任仙居、德清知縣。不久因丁憂歸里，居家五年。期間太平軍進入湖南，宗元協助團練，捐輸軍餉。咸豐六年（1856年），隨吉安守黃冕援助江西，克服吉安，論功加同知銜。

咸豐九年（1859年），至浙江，并在歸安任職。咸豐十年（1860年）二月，太平軍進逼湖州，宗元率軍守城解圍，晉升同知，加知府銜，因積勞成疾，手足偏癱，民眾自發為其焚香祈禱。咸豐十一年（1861年），奉命守紹興，城破身死。巡撫左宗棠將其事上奏，朝廷追贈宗元太仆寺卿銜，按例撫恤，并在紹興府城建立專祠祭祀。《清史稿》有傳。《清史稿·卷四百九十》：廖宗元，字梓臣，湖南寧鄉人。道光二十年進士，以知縣分浙江，任仙居、德清等縣，有能名。權歸安，粵逆自廣德進窺湖州，宗元建議：「湖州四面阻山，有險足恃，且城多富室，粟芻無虞。今寧國雖潰，營將田宗升、楊國正皆宗元鄉人，若給以糗糧，可使為我固守。」知府從其言，悉以防務屬之。賊至，出擊。賊知有備，引去。會蘇、常、杭、嘉諸府相繼陷，賊復擾湖。道員蕭翰慶陣亡，宗元收其潰卒，入城餉之。明日出戰，大捷，賊敗走。有以蜚語上聞者，解任聽勘，事得白。會偽忠王李秀成陷金華、處、嚴諸府，浙撫王有齡因檄宗元署紹興府。時浦江、義烏、東陽皆不守，紹興戒嚴。既受篆，議調外江砲船入內港，勿為賊有；議設水柵，以斷賊道；請徵團防勇丁入城：均為在籍團練大臣王履謙所阻。九月，宗元令營將何炳謙率水師出擊，戰歿，敗卒歸伍。富紳張存浩等挾捐輸之嫌，誣其通賊，毆傷宗元，履謙置不問。賊果由浦江入諸暨，奪外江砲船，渡臨浦，陷蕭山，以撲紹興。履謙率姚勇走上虞，有開門迎賊者，城遂陷。宗元朝服坐公堂，罵賊不屈，死之。詔以：「宗元力籌防守，嚴催富戶捐輸，致被富紳張存浩等誣毆，旋復禦賊捐軀，城亡與亡。實屬大節凜然，深堪嘉憫。照知府例優議給卹，並於死所祠祀，以彰忠藎。」給世職。《寧鄉縣志·卷二十六·人物一·忠義一》頁八：廖宗元，字梓臣，道光丁未進士，出宰浙江，權仙居令。邑界天台括蒼間，深林密箐，羣盜嘯聚。急捕之，盜負隅抗拒，宗元親率壯丁往捕，餘黨始散，邑遂以靖。逾年，任德清，德東界苕溪，北近太湖，多水患，例得緩徵，胥吏上下其手，致熟田反匿，災田輸租，民苦之。宗元親度項畝，釐定章程，分別徵收，民大悅服。旋以憂歸，家居五載。屆粵氛擾楚，舉行團練，勸輸貲，宗元襄事，咸豐六年隨吉安守黃冕援江西，賊踞吉安，攻克之，論功，加同知銜。宗元性豪邁，不拘小節，遇大事，慷慨激發，毅然不可犯。讀書通古今，兼畱心武畧。九年，至浙，遂畱浙，權歸安。巡撫羅遵殿廉其才，請不次擢用。十年二月，粵逆逼湖州，警報至，郡人皇遽，宗元曰：‘湖四面阻水，得地利，富室鱗比，籌餉便。退回兵勇已抵近郊，責以大義，開城納之，使登陴固守，并就近催陸軍調礟船守水陸要隘，以固外防。乘土匪初起，悉力撲殺之，不足患也。’言畢，匹馬登城，指揮士卒，皆注目側耳以聽。部署甫定，賊來撲城，我兵出戰，得大捷，賊引去時，杭城失守，紹興繼陷，賊分股撲湖，道員蕭翰慶率師由鄂援浙，抵湖，饑潰，翰慶陣亡，潰卒抵城，賊營密邇，奸宄莫辨。宗元出城詰得實，知翰慶軍饑甚，令百姓作炊餉之，全軍四千人皆果腹，且資給之，士卒轉戚爲喜，矢出死力報，連戰得大捷，賊望風遁，圍遂解。敘功，晉同知，加知府銜。卒以勞瘁得疾，手足偏廢，民爲焚香祈禱，不約而同。未幾，賊復撲湖，力戰卻之。旋奉檄守紹興，視事六日而浦江陷，義烏、東陽相繼失，賊逼諸嵊二城下。宗元調外江礟船入內港，促修城垣，凡附郭厝棺，悉令移去，議設水柵，以斷賊道，并請檄外防兵入城以實內。在籍幫辦團練大臣都御史王履謙遇事齟齬，不勝掣肘，團勇謀叛，賊趁勢撲城，勢岌岌，履謙遁。城陷，宗元衣朝服殉難，時年五十有二。履謙懼獲譴，思委罪宗元，巡撫左宗棠上其事，贈宗元太仆寺卿銜，卹如例。於紹興府城建立專祠。履謙謫戍。

 参考资料 

（中國國家圖書館藏）郭慶颺、童秀春.《寧鄉縣志》. 清同治六年（1867年）刻本.

Category:宁乡人
Z宗
Category:清朝仙居縣知縣
Category:清朝德清縣知縣
Category:清朝同知
Category:清朝紹興府知府
Category:清朝戰爭身亡者